ລາວ ແລະ ສິງກະໂປ ລົງນາມຮ່ວມມືໃນຂົງເຂດຊັບສິນທາງປັນຍາ23rd December 2019
ພິທີເຊັນບົດບັນທຶກການຮ່ວມມື ວ່າດ້ວຍການອອກສິດທິບັດ ລະຫວ່າງ ກົມຊັບສິນທາງປັນຍາ, ກະຊວງວິທະຍາສາດ ແລະ ເຕັກໂນໂລຊີ (ກວຕ) ແຫ່ງ ສປປ ລາວ ແລະ ສຳນັກງານຊັບສິນທາງປັນຍາ ແຫ່ງສິງກະໂປ (IPOS: Intellectual Property Office of Singapore) ໄດ້ຈັດຂຶ້ນ ໃນລະຫວ່າງກອງປະຊຸມລະດັບຫົວໜ້າສໍານັກງານຊັບສິນທາງປັນຍາ ອາຊຽນ-ເກົາຫຼີ ໃນວັນທີ 27 ພະຈິກ 2019, ທີ່ ນະຄອນຫຼວງເຊອູນ, ສ.ເກົາຫຼີ.
ໃນພິທີດັ່ງກ່າວ ໄດ້ຮັບກຽດເຂົ້າຮ່ວມເປັນສັກຂີພະຍານໂດຍ ທ່ານ ປອ. ສຸຣິອຸດົງ ສູນດາລາ, ຮອງລັດຖະມົນຕີ ກະຊວງວິທະຍາສາດ ແລະ ເຕັກໂນໂລຊີ ແຫ່ງ ສປປ ລາວ ແລະ ພະນັກງານ-ວິຊາການຈາກທັງສອງຝ່າຍ. ການລົງນາມບົດບັນທຶກການຮ່ວມມືຄັ້ງນີ້, ຕາງໜ້າ ໃຫ້ແກ່ ກົມຊັບສິນທາງປັນຍາ ແຫ່ງ ສປປ ລາວ ແມ່ນ ທ່ານ ປອ. ນາງ ຂັນລາສີ ແກ້ວບຸນພັນ, ຫົວໜ້າກົມຊັບສິນທາງປັນຍາ ແລະ ຕາງໜ້າ ໃຫ້ແກ່ສຳນັກງານຊັບສິນທາງປັນຍາ ແຫ່ງສິງກະໂປ ແມ່ນ ທ່ານ ດາເຣັນຕັງ, ຫົວໜ້າສໍານັກງານຊັບສິນທາງປັນຍາ ແຫ່ງ ສິງກະໂປ.
ການສ້າງບົດບັນທຶກການຮ່ວມມື ລະຫວ່າງສອງຝ່າຍສະບັບນີ້ ແມ່ນມີເປົ້າໝາຍ ເພື່ອຫຼຸດຜ່ອນຄວາມຫຍຸ້ງຍາກ ແລະ ຂັ້ນຕອນການອອກສິດທິບັດ ຂອງກົມຊັບສິນທາງປັນຍາ ທັງນີ້ ກໍເພື່ອການພັດທະນາວຽກງານຊັບສິນທາງປັນຍາຢູ່ໃນ ສປປ ລາວ ໃຫ້ເທົ່າທຽມກັບລະດັບສາກົນ.
ພ້ອມນີ້, ກໍ່ເປັນການສະແດງໃຫ້ເຫັນເຖິງ ຈຸດປະສົງຮ່ວມກັນຂອງທັງສອງຝ່າຍ ເພື່ອສົ່ງເສີມການຮ່ວມມື ກ່ຽວກັບຊັບສິນທາງປັນຍາ ແລະ ສອງຝ່າຍ ຈະເລີ່ມຈັດຕັ້ງປະຕິບັດ “ການຮ່ວມມືເພື່ອອໍານວຍຄວາມສະດວກໃນການອອກສິດທິບັດ” ສໍາລັບຄໍາຮ້ອງຂໍຮັບສິດທິບັດທີ່ຍື່ນຢູ່ ສປປ ລາວ
ທີ່ມາ:ໜັງສືພິມ ວິທະຍາສາດ ແລະ ການພັດທະນາ